Kaski edusti Suomea MM-kilpailuissa vuosina 2019 ja 2021, joista ensimmäinen turnaus päättyi maailmanmestaruuteen ja jälkimmäinen turnaus hopeaan. Yhteensä hän on pelannut 37 A-maaottelua tehopistein 3+10=13. Kaski teki A-maajoukkuedebyyttinsä Sweden Hockey Gamesin 7. helmikuuta 2019 Jaroslavlissa pelatussa avausottelussa Venäjää vastaan. Hänet merkittiin heti Suomen ykköspuolustajapariin Mikko Lehtosen viereen. Ottelu eteni voittomaalikilpailuun, jossa Kaski pääsi yrittämään maalintekoa kahdesti onnistuen molemmilla kerroilla. Venäjä kuitenkin vei voittomaalilaukaukset lukemin 4–3 ja ottelun lukemin 3–2. Hänelle merkittiin ensimmäinen A-maajoukkuemaali turnauksen päätösottelussa 10. helmikuuta 2019 Tukholman Hovetissa isäntäjoukkue Ruotsia vastaan. Ottelu eteni voittomaalikilpailuun, jossa Kaski onnistui Suomen ensimmäisellä yrityksellä. Suomi vei voittomaalilaukaukset lukemin 2–0, joten joukkueen 4–5-voittoon päättyneen ottelun ratkaisumaali merkittiin Kaskelle.